COMUNICAT DE PRESĂ URAP 2025: UMF ”Carol Davila” își menține prima poziție între toate universitățile din România

Potrivit prestigiosului top internațional University Ranking by Academic Performance (URAP), dat recent publicității, Universitatea de Medicină și Farmacie ”Carol Davila” din București își consolidează recunoașterea internațională și se impune din nou pe plan național, păstrându-și prima poziție între toate universitățile din România.

Astfel, UMF „Carol Davila” din București ocupă primul loc între universitățile din România (locul 774 la nivel mondial, față de 787 anul trecut), detașându-se atât față de universitățile de medicină din România, cât și față de celelalte instituții de învățământ superior din țară.

„Competitivitatea universității noastre a crescut constant în ultimii 5 ani, realizare remarcabilă pentru care mulțumesc tuturor membrilor comunității academice. De asemenea, îi felicit pentru aceste performanțe bazate pe calitatea activității lor de cercetare, pe reputația academică și pe creșterea vizibilității la nivel internațional, rezultate care ne onorează și în același timp ne obligă să avansăm cât mai mult în ierarhia topurilor academice internaționale” a declarat Rectorul Universității de Medicină și Farmacie „Carol Davila” din București, Prof. Univ. Dr. Viorel Jinga.

Menționăm faptul că UMF ”Carol Davila” a urcat constant în clasamentul URAP în ultimii 6 ani: locul 787 în 2023-2024, locul 827 în 2022-2023, locul 847 în 2021-2022, locul 944 în 2020-2021 și locul 1027 în 2019-2020.

Sistemul de clasificare URAP (University Ranking by Academic Performance) se concentrează pe performanța academică, exprimată pe baza a 6 indicatori privind cercetarea științifică: articole ştiinţifice, citări, numărul total de documente ştiinţifice, impactul articolelor, impactul citărilor şi colaborarea la nivel internaţional.

Detalii privind clasamentul URAP:

https://urapcenter.org/Rankings/2024-2025/World_Ranking_2024-2025

Articolul COMUNICAT DE PRESĂ URAP 2025: UMF ”Carol Davila” își menține prima poziție între toate universitățile din România apare prima dată în umfcd.